b"\n_START_ARTICLE_\nCarlos Sastre\n_START_SECTION_\nBiografija\n_START_PARAGRAPH_\nSvojo prvo profesionalno pogodbo je Sastre podpisal leta 1997 s \xc5\xa1pansko ekipo ONCE, kjer je v petletnem obdobju slu\xc5\xbeil v glavnem kot pomo\xc4\x8dnik za dobrobit svoje ekipe in ekipnega vodje, \xc4\x8deprav je z ve\xc4\x8d dobrimi rezultati na gorskih etapah pokazal svojo mo\xc4\x8d. Tako je leta 2000 na Vuelti zmagal v skupni razvrstitvi za\xc2\xa0\xc2\xbbkralja gora\xc2\xab._NEWLINE_Leta 2002 je presedlal k danski ekipi Team CSC, kjer je dobil vodilno vlogo na Vuelti in do leta 2005 tudi vlogo prostega kolesarja na Touru. Pred sezono 2004 je skupaj s sotekmovalcem v mo\xc5\xa1tvu Ivanom Bassom znatno treniral na izbolj\xc5\xa1anju samostojne vo\xc5\xbenje na \xc4\x8das. Skupaj sta od\xc5\xa1la tudi v Boston na Tehnolo\xc5\xa1ki in\xc5\xa1titut, kjer sta trenirala v vetrnem kanalu. Tako je na Touru 2004 zasedel 8. mesto, prav tako ga je izbolj\xc5\xa1al na Vuelti, ki jo je kon\xc4\x8dal na 6. mestu._NEWLINE_Na Touru 2005 je bil vezan na vlogo pomo\xc4\x8dnika za Ivana Bassa in kon\xc4\x8dal na skupnem 21. mestu. Sastre je kon\xc4\x8dno stopil na stopni\xc4\x8dke velikih dirk na Vuelti istega leta, ko je kon\xc4\x8dal na tretjem mestu, za Denisom Men\xc4\x8dovom in prvotnim zmagovalcem Robertom Herasom, ki pa je bil kasneje diskvalificiran zaradi pozitivnega testa na EPO, kar ga je dejansko postavilo na skupno drugo mesto.\n_START_SECTION_\n2006\n_START_PARAGRAPH_\nPred Girom maja 2006 se je Sastre odlo\xc4\x8dil pomagati Bassu pri osvojitvi prvega mesta, kar mu je z dobrim ritmom na gorskih etapah tudi uspelo. Sam je pri tem osvojil skupno 43. mesto._NEWLINE_V \xc4\x8dasu pred Tourom julija 2006 je njegova ekipa suspendirala Bassa, ko se je njegovo ime pojavilo na dopin\xc5\xa1kem seznamu med Operaci\xc3\xb3n Puerto. S tem je Sastre postal vodja ekipe za Tour 2006, na katerem se je dokazal kot najmo\xc4\x8dnej\xc5\xa1i gorski kolesar (merjeno zgolj med vzponi). V skupni razvrstitvi je zaostal zgolj za Floydom Landisom, \xc3\x93scarjem Pereirom in Andreasom Kl\xc3\xb6dnom, pri \xc4\x8demer je bil prvotnemu zmagovalcu Landisu kasneje odvzet primat._NEWLINE_S kon\xc4\x8danjem Vuelte je Sastre postal eden redkih\xc2\xa0\xc2\xbbrasnih \xc5\xberebcev\xc2\xab, ki so kon\xc4\x8dali vse tri velike dirke v enem letu.\n_START_SECTION_\nTour de France 2008\n_START_PARAGRAPH_\nV letu 2008 se je Sastre na Touru uvrstil v o\xc5\xbeji krog favoritov za skupno zmago. Po mirnem nebleste\xc4\x8dem za\xc4\x8detku je ostal zadr\xc5\xbean tudi na gorskih etapah v Pirenejih, ko je zgolj sledil svojim glavnim tekmecem. To je omogo\xc4\x8dilo njegovemu sotekmovalcu v ekipi Fr\xc3\xa4nku Schlecku, da je na cilju 15. etape na Prato Nevosu oblekel rumeno majico. Klju\xc4\x8dni del Toura je bil zadnji vzpon na Alpe d'Huez v 17. etapi, kjer je Sastre v samostojnem pobegu pokazal svojo mo\xc4\x8d in zmagal s prednostjo ve\xc4\x8d kot dveh minut pred glavnimi zasledovalci, s \xc4\x8dimer je tudi prevzel skupno vodstvo. Slednjega je obdr\xc5\xbeal tudi po samostojnem kronometru pred zadnjo etapo Toura, ki se je kon\xc4\x8dala s ciljnim \xc5\xa1printom na Elizejskih poljanah in s Sastrejem kot skupnim zmagovalcem Toura."